ହାଇପରଆଲଡୋଷ୍ଟେରୋନିଜ୍ମ ରୋଗ ହେଲେ ଶରୀରରେ ଅତ୍ୟଧିକ ଆଲଡୋଷ୍ଟେରନ ଉତ୍ପାଦନ ହୁଏ । ଏହାର ଲକ୍ଷଣଗୁଡ଼ିକ ଭିନ୍ନ ହୋଇପାରେ ଯେପରିକି ଉଚ୍ଚ ରକ୍ତଚାପ ଏବଂ କମ୍ ପୋଟାସିଅମ । ଏହି ଅବସ୍ଥା ଥଲେ ରକ୍ତଚାପ ଚିକିତ୍ସା କରିବା କଷ୍ଟକର ହୁଏ ଏବଂ ଥକାପଣ, ମୁଣ୍ଡବିନ୍ଧା ଏବଂ ପରିସ୍ରା ପରିମାଣ ବୃଦ୍ଧି ପାଇପାରେ । କମ୍ ପୋଟାସିଅମ ହେବା ଫଳରେ ମାଂସପେଶୀ ଦୁର୍ବଳତା, ମାଂସପେଶୀ କ୍ରାମ୍ପ, କାଲୁଆ, ଏବଂ ଅନିୟମିତ ହୃତ୍‌ ସ୍ପନ୍ଦନ ହୋଇପାରେ । ରୋଗ ଜଟିଳ ହେଲେ ହୃତ୍‌ପିଣ୍ଡ ରୋଗମାନ ହୋଇପାରେ । ଏହାକୁ ଦୁଇ ପ୍ରକାର ବିଭକ୍ତ କରାଯାଇଛି, ଯଥା:- ପ୍ରାଥମିକ ଏବଂ ଦ୍ୱିତୀୟକ । ପ୍ରାଥମିକ ରୋଗରେ ଆଡ୍ରେନାଲ ଗ୍ରନ୍ଥିରୁ ଅତ୍ୟଧିକ ହରମୋନ ଉତ୍ପାଦନ ହୁଏ ବିଶେଷତଃ ଦ୍ୱିପାକ୍ଷିକ ଆଡ୍ରେନାଲ୍ ହାଇପରପ୍ଲାସିଆ କିମ୍ବା ଆଡ୍ରେନାଲ୍ ଆଡେନୋମା  (କନ୍ ସିଣ୍ଡ୍ରୋମ) ସମସ୍ୟା ଯୋଗୁ ଘଟିଥାଏ  । ରେନିନ-ଆଞ୍ଜିଓଟେନସିନ୍-ଆଲଡୋଷ୍ଟେରନ୍ ସିଷ୍ଟମର   ଅତ୍ୟଧିକ ସକ୍ରିୟତା ହେତୁ ଦ୍ୱିତୀୟକ ମାମଲା ଘଟିଥାଏ ଯେପରିକି ରେନିନ ଉତ୍ପାଦନକାରୀ ଅର୍ବୁଦ, ବୃକ୍‌କ ଧମନୀ ଷ୍ଟେନୋସିସ୍, ହୃଦ୍‌ପାତ, ଗର୍ଭଧାରଣ କିମ୍ବା ସିରୋସିସ ହୋଇପାରେ । ଉଚ୍ଚ ଆଲଡୋଷ୍ଟେରନ ସ୍ତର ଯୋଗୁ ବୃକ୍‌କଦ୍ୱାରା ସୋଡିଅମ ପୁନଃ ଅବଶୋଷଣ ହୋଇଥାଏ । ରକ୍ତ ପରୀକ୍ଷା ଉପରେ ଆଧାର କରି ରୋଗ ନିର୍ଣ୍ଣୟ କରାଯାଏ ଏବଂ ପରିସ୍ରାର ଆଲଡୋଷ୍ଟେରନ୍ ପରୀକ୍ଷା କରି ନିଶ୍ଚିତ କରାଯାଇଥିଲା। । ଗୋଟିଏ ଆଡ୍ରେନାଲ୍ ଗ୍ରନ୍ଥିରୁ ସୃଷ୍ଟି ହୋଇଥିବା ପ୍ରାଥମିକ ରୋଗରେ ସର୍ଜିକାଲ୍ ଅପସାରଣ ହେଉଛି ପସନ୍ଦର ଚିକିତ୍ସା । ପ୍ରାଥମିକ ରୋଗରେ ଉଭୟ ଆଡ୍ରେନାଲ୍ ଗ୍ରନ୍ଥି ଜଡିତ ଥିଲେ ସ୍ପାଇରୋନୋଲାକ୍ଟୋନ୍ କିମ୍ବା ଏପ୍ଲେରେନୋନ ଔଷଧ ସହିତ ଏବଂ ଜୀବନ ପ୍ରଣାଳୀରେ ପରିବର୍ତ୍ତନ ସହିତ କମ୍ ଲୁଣିଆ ଖାଦ୍ୟ ଖାଇବା ପାଇଁ ପରାମର୍ଶ ଦିଆଯାଏ । ଦ୍ୱିତୀୟକ ରୋଗର ଚିକିତ୍ସା ନିମନ୍ତେ ମୂଳ କାରଣ ଚିକିତ୍ସା ପାଇଁ ନିର୍ଦ୍ଦେଶ ଦିଆଯାଇଛି। ଉଚ୍ଚ ରକ୍ତଚାପର ଚିକିତ୍ସା ଏବଂ ବୃକ୍‌କର ସୁରକ୍ଷା ପାଇଁ ଏସିଇ ଇନହିବିଟର ପ୍ରାୟ ବ୍ୟବହୃତ ହୁଏ । ଉଚ୍ଚ ରକ୍ତଚାପ ଉପସ୍ଥାପିତ ରୋଗ ମଧ୍ୟରୁ ପ୍ରାୟ ୧୦% କ୍ଷେତ୍ରରେ ପ୍ରାଥମିକ ହାଇପରଆଲଡୋଷ୍ଟେରୋନିଜ୍ମ ଉପସ୍ଥିତ ଥିବାବେଳେ ଦ୍ୱିତୀୟକ କାରଣ ଅପେକ୍ଷାକୃତ କମ୍ ଦେଖାଯାଏ। ପୁରୁଷଙ୍କ ଅପେକ୍ଷା ମହିଳାମାନେ ଅଧିକ ପ୍ରଭାବିତ ହୁଅନ୍ତି। ହାଇପରଆଲଡୋଷ୍ଟେରୋନିଜ୍ମ ପ୍ରଥମେ ୧୯୫୫ ମସିହାରେ ଆମେରିକାର ଏଣ୍ଡୋକ୍ରାଇନୋଲୋଜିଷ୍ଟ ଜେରୋମ ଡବ୍ଲୁ କନଙ୍କଦ୍ୱାରା ବର୍ଣ୍ଣନା କରାଯାଇଥିଲା।